نوکیں کارزانش ءُ پہ گِسریں راج ءِ زُبان ءَ موھے۔
نبشتہ کار: ابدلستار بُگٹی۔
ھدامرزی واجہ راجنیش اوشو گْوش ایت کہ اگاں سرکار یا مزنیں نیکراھے وتی لس مھلوک ءَ چہ یک کارے ءِ نیمگ دِیْر ءَ بیگ ءِ گوش ایت یا بزاں مہ کن ءِ جارے اش بِہ جن اَنت کہ اینگ ءَ مہ کن ات ءُ ایشی ءِ کنگ ءِ مُز بلاھیں سزا دیگ بنت گُڑا اود ءِ مردماں پَہ ھما کار ءِ کنگ ءَ انچیں وسوس ءُ واھشتے ماں زِرد ءُ مجگ ءَ ودی بیت کہ اے چونیں تام کہ سرکار ءَ یا نیکراہ ما را مہ کن اش گْوشگ ءَ انت چمیشکا آ المی ھما مہ کن کتگیں کاراں کن انت۔
گڑا بژن ءِ ٹوک ایش انت کہ مرچاں بلوچ راج ءِ جاور ھمے درشماں اَنت۔ اگاں تو بلوچی بِہ وان ئے ءُ نبشتہ ئِے کن ئے گڑا مئے چاگرد ترا گنوک گْوش ایت۔ پد ءَ انچیں نابود ءُ بے سیتیں باوستے ودی بیت کہ پول ئِے مہ کن۔
اگاں تو چاگردی ءَ ھیال ءُ چمشانکے بِہ دے ئے گڑا تو سرپد بَہ ئے ھر نیمگے ءَ نوک ورنائیں نودربر ءُ گِسریں راج ھمنگیں بلوچی یے گْوش اَنت کہ ایشی ءِ لاپ ءَ بلوچی جِند ءِ ٹَوک کمین بلے اڑدو ءُ انگریزی ءِ ٹَوک ءُ گال باز ءُ گیش ھوار کن اَنت۔
اگاں تو کَس ءَ پنتے دے ئے کہ بلوچی بِہ وان ءُ نبیس ات گڑا آ گْوش اَنت ” مرچاں اڑدو ءُ انگریزی ءِ دَور انت بلوچی ءَ ترا چے داتگ ءُ اَنی رَند ءَ مارا چے دنت ءُ بِہ گْوش کہ مرچاں بلوچی کُج ءَ کارمرد بیگ انت؟ اگاں تو لوٹ ئے کہ تو ءُ تئی پشپد آسودگ بِہ بنت ءُ جْوائیں پوریاگِریاں سر بِہ بنت گڑا انگریزی ءُ اڑدو ءَ وانین اش بلوچی ءَ مرچاں ھچ سیت ءُ پائدگ نیست”
گڑا ھمنگیں ٹوکاں من ھبکّہ نہ بَہ آں چے ءَ کہ من زان آں کہ مئے بلوچ چاگردی ءَ لاپ ءَ بزاں راج ءِ اگاھی نیست انت پمیشکا راج یک نہ سرپدی یے ءِ آماچ انت چمیشکا انچیں گاریں جُستاں کن اَنت۔ بلکین من پَسّو اش دے آں “واجہ من ھم انگریزی وانت ءُ البت من ءَ انگریزی ءَ چوش نہ گوشتگ کہ وتی پجار ءُ مات ءِ داتگیں اَنامت زُبان ءَ ڈالچار بِہ کن۔ ھو!! من زان آں انگریزی یک میان اُستمانی زُبانے ءُ بلد ئِے بیگ بنی آدم ءَ پہ یک مزنیں سوبے بلے اڑدو ءِ وانگ پَما یک توان ءُ بیرانی یے۔۔۔۔ءُ زُبان تئی مات ءِ داتگیں اولی اَنامت کہ ترا ماں ھمے زبان سوج ، بلد ءُ زبر ئِے کُت ءُ اے تئی مانزمان انت کہ تو ماتی اَنامت ءِ پھریز ات ءُ زُبان ءِ دیمروئی ءِ جّھداں ھوار بِہ بَہ ات ءَ مھکم بِہ کن ات ئِے “
دومی مرچاں ھر یکے زانت کہ ھماں زبان ءِ دیمروئی ءِ گَل ءُ جُھداں سرکارانی جِند ءِ کمک ءُ واھر بیتگ انت گڑا ھماں اَلّم دیم ءَ شتگ انت ءُ بے کساسیں دیمروئیاں سر بیتگ انت انچوشکہ انگریزی، ھندی، پرانس، اَربی ءُ روس پِلان۔ اے ھماں راج ات انت کہ یک وتن ءُ سرزمین ءِ وتواجہ ات انت۔ بِہ گِر داں گْونڈوانی وانگجاھاں، دربرجاہ ءُ شھدربرجاہ، کارجاہ ءُ کارگِساں، ماں گِندگُش ءِ مراگہ، کَسمانک تامُراں ، ھال ءُ اھوالاں، رسانکدرانی روتاک ءُ ماھتاک ۔۔۔ بزاں ھر وڑاں زبان ءِ دیمروئی ءَ کار اش کت انت ءُ کنگ ءَ انت۔
بیا کہ ما بلوچ ایں ءُ ما وت انگت اے سوڑگ نہ کتگ کہ باید انت کہ مئے پجار ءُ شھدیں زُبان ءِ نبیسّگ ءُ سیاھگ ءِ یک رھبندے بِہ بیت۔ وتگڑیں رھبنداں ءُ ٹھل ءُ پھربندیں کواس ءُ شائراں مارا مئے وتن ءِ وڑ ءَ مئے زُبان دے ونڈ ونڈ ءُ چُنڈ چُنڈ کت آ وتی ناماں بلوچی آباں چہ نبشتہ نہ کن اَنت گْوں بلوچی آباں نبیسّگ ءَ آیانی ازت ءُ ستا زاناں کَمّین بیگ ءَ انت۔ ھمے وڑ ءَ اگاں تو بلوچی تامُراں بِہ گِند ئے ایشانی بندات ءَ بلوچی یے نیست انت۔ کارمستر ءُ تامُر ءِ بَھر زوروکانی نام گْوں ھندی( اردو) ءِ آباں نبیسّگ بنت۔ گڑا ماں تامُر ءِ ٹَوک ءُ گپاں زگریں بلوچی مان نیست۔اے ھم راج ءِ بدبھتی یے انت کہ تامُرانی ٹھینوک ءُ بَھرزوروک ھم بلوچی وانگ ءُ نبیسگ نہ زان اَنت۔ ھچ ھیالداری یے اِش نہ کن اَنت کہ اے تامُر یک راجے ءِ زُبان ءَ چیٹینگ انت ءُ ایشی ءِ زگر ءُ پلگارگ پہ پدریچ ءَ یک درونت ءُ پنتے۔ پمیشکا باید انت کہ ما تامُر ءِ نبیسگاں، ٹَوک ءُ گَپاں زگریں بلوچی ءَ بیار ایں۔
ھمے وڑ ءَ راج ءِ ءُ زبان زانتکار ( توری کَواس ءُ شائر بِہ بَہ انت توری نبشتہ کار ءُ تامُر ٹھینوک بِہ بَہ اَنت )باید انت آ دیم ءَ بیا انت ءُ راج ءَ راست کن انت ءُ پَہ بلوچی ءِ زگر ءُ پلگاری کار ءَ کن اَنت
پد ءَ من کَاے آں بلوچی سیاھگ ءِ نبیسّگ ءَ بلے مرچاں ھمک بلوچ ءِ وتی یک وتگڑیں رھبند کہ آ وت ھم نہ زانت کہ من چے نبیسگ آں ءُ پد ءَ سالے ءَ رَند وتی نبیستگیں سیاھگ ءَ وت وانت نہ کنت۔ اے نادْراھی ءَ سلیمانی گالوار کنوکیں بلوچ باز ءُ گیش آماچ انت۔ من وت بگٹی یے آں ءُ من ھم سلیمانی گالوار کنوکے آں ءُ من وَ نوکیں نبشتہ کارے آں گڑا من زیت زانتگ کہ سلیمانی گالوار ھم سید رھبد ءَ گوں نبیسگ بیت گڑا چے ءَ اے گسریں راج یک وتگڑیں رھبند ءَ چہ درآؤتک نہ بیت۔
بہ بکش ات کہ من کمیں بُنگپ ءَ چہ دِیر شُت آں بلے اے ھم من ءَ گْوشگی ات کہ راھشون ھم وتی مانزمان ءَ پیلو بِہ کن اَنت۔ دومی کمین بلوچ ءَ ھم پَمبّکیں کارزانش(Modern technology ) ءِ کارمرد کنگی انت۔ باید انت کہ بلوچ کارزانش ءِ پائدگ بزیر ایت۔
مرچیگیں چاگردی رسانکدر ءِ تہ ءَ باند انت کہ ما وتی سیاداں، پجاروک ءُ سنگتاں بلوچی ءَ گوں بلوچی آباں ءُ سیاھگ ءَ ھمتران ءُ گپ رپ(Chatting) بِہ بَہ ایں نیکہ ھندی (اردو) ءُ انگریزی ءَ۔
اے اھد پہ ھر یکے ءَ اَلّمی بیت کہ ما وٹس ایپ ءُ پیس بُک ءِ تہ ءَ بلوچی ءَ کن ایں کلوہ ءُ گَپتران/گپرپ ھم بلوچی نبیسّگ ءَ بنت ءُ ھر یکے ءَ اے اگداداری انت کہ ما بلوچی کلیتاک ءُ بلوچی بزانت بلد ءِ پریام ءَ ایرگیج بِہ کن ایں ءُ لوگ ءُ میتگ ءِ مردم کڈن ءُ سرسوج بِہ دے ایں کہ بلوچی ءَ بِہ وان ایں ءُ پہ بلوچی زُبان ءِ دیمروئی ءِ گَل ءَ ھوار ءُ بَھر بِہ زور ایں بلے اے جھد ءِ سوب ھما وھداں رس ایت کہ ما وٹس ایپ ءِ لاپ ءَ ھر یکے چہ وتی میتگ ءُ شھر ءِ مردم بلوچی دربرگ ءِ وٹس ایپی گَل ءُ گروپاں اڈ کن ایں ءُ ایشی ءِ تَہ پنچ شش جھدکاریں کارمستر بنت کہ سْیاد ءُ وارساں ھوار کن بِہ کن انت گڑا ماں ھمے گروپ ءِ لاپ ءَ بلوچی درونت، نبشتانک، آزمانک ءُ بلوچی گْوشکند ءُ ھمک وڑ وڑیں لبزانکی شِنگ ءُ تلان بِہ بنت ءُ ھر کَسے چہ اود ءَ دربرگ ءِ جھد ءَ ملار ءُ گلائیش بِہ بات۔۔آمین۔
یک گپے سَک پہ دلگوشی انت کہ وھدے ھر کَسے بلوچی نبیسّگ ءَ بلد ءُ زبر بیتگ گڑا آ براس ءُ گوھاراں ھم اے اھد ءُ مانزمان انت کہ آ ھم یک ایوکیں بلوچی دربرجاہے بزاں وٹس ایپی گروپے اڈ بِہ کنت ءُ دیم ءَ جُنزان بِہ کنت ءُ راج ءِ بلوچی وانینگ ءِ جھد ءَ بنگیج ءُ بندات بِہ کنت۔
سلامت بات ات ءُ پہ جُھد ءِ مول ءُ مراداں ماں روژنائیں دگ ءُ راھاں گوں دلجمیں گَاماں جُنزان کن ات۔۔۔۔۔۔۔۔۔